Informácia o priebehu a výsledkoch  zahraničnej pracovnej cesty podpredsedníčky vlády Slovenskej republiky pre európsku integráciu Márie Kadlečíkovej v Mníchove              v dňoch 6. – 8. júna 2002

Podpredsedníčka vlády pre európsku integráciu Mária Kadlečíková (PPV Mária Kadlečíková) sa zúčastnila v dňoch 6.-8. júna 2002 na Mníchovskom ekonomickom summite.

Summit otvoril S. Stolber, jeden z dvoch hlavných kandidátov na post spolkového kancelára Spolkovej republiky Nemecko pre nadchádzajúce septembrové voľby. Jeho vystúpenie označili nemecké média za kľúčovú deklaráciu zahranično-politických priorít vlády SRN v prípade jeho volebného víťazstva. S. Stolber označil proces rozšírenia Európskej únie za nevyhnutný a nezvratný. Časový horizont prijatia kandidátskych krajín podmienil preukázaním pripravenosti kandidátov na vstup do EÚ a aj pripravenosti súčasných členských štátov prijať nových členov. S. Stolber venoval mimoriadnu pozornosť potrebe deklarovať zahranično-politické ambície Európskej únie vo svete s osobitným dôrazom na nové výzvy globalizujúcich sa medzinárodných vzťahov. Európska rada by mala prijať politickú deklaráciu o budúcom medzinárodno-politickom postavení únie ešte pred prijatím rozhodnutia, ktoré z kandidátskych krajín sa stanú novými členskými štátmi EÚ. 

Prvý diskusný panel Budúcnosť Európy a potreba reformy inštitúcií Európskej únie vo vzťahu k procesu rozširovania a medzinárodno-politické postavenie EÚ bol zameraný predovšetkým na otázky súvisiace s návrhmi na prijatie európskej ústavy. Diskutujúci reagovali na niektoré pasáže prejavu S. Stolbeho a prezentovali alternatívy reformy inštitúcií EÚ s dôrazom na posilnenie právomocí Európskej komisie, prípadne transfér časti jej pôsobnosti na politických predstaviteľov členských štátov únie v rámci mechanizmu Rady EÚ. Názorové rozdiely odrážali prebiehajúce diskusie na pôde Európskeho konventu. 

Z pohľadu Slovenskej republiky bol mimoriadne významný druhý panel Reforma spoločnej poľnohospodárskej politiky, slobodný pohyb osôb a budúcnosť štrukturálnych fondov v rámci ktorého tiež vystúpila PPV Mária Kadlečíková. Panel moderoval bývalý ministerský predseda Spojeného kráľovstva Veľkej Británie a Severného Írska J. Major. PPV Mária Kadlečíková sa venovala predovšetkým problematike reformy Spoločnej poľnohospodárskej politiky a finančnému rámcu rozšírenia, ktorý Európska komisia oficiálne zverejnila v januári t.r. Zdôraznila, že jedným zo základných princípov komunitárnej politiky je princíp solidarity rešpektujúci všetky aspekty sociálnej, ekonomickej a ekologickej udržateľnosti. M. Kadlečíková argumentovala, že Komisiou navrhované desaťročné prechodné obdobie na dosiahnutie plnej výšky priamych platieb poskytovaných farmárom z kandidátskych krajín nie je v súlade s princípom rovnakého zaobchádzania a v strednodobom horizonte môže ohroziť samotnú existenciu poľnohospodárstva na Slovensku. Vyzvala Európsku komisiu, aby opätovne zvážila návrh vlády SR na skrátenie prechodného obdobia a garantovala slovenským farmárom rovnaké zaobchádzanie od roku 2007 (a nie 2013 ako navrhuje Komisia). Tento prístup by umožnil diverzifikáciu slovenského poľnohospodárstva a prispel k zlepšeniu konkurencieschopnosti slovenských farmárov na medzinárodných trhoch. Vo vzťahu k slobodnému pohybu osôb vyzvala členské štáty únie k úplnej liberalizácii trhu práce a upozornila na skutočnosť, že po prijatí Slovenskej republiky do EÚ bude slovenská spoločnosť čeliť významného odlivu vysokokvalifikovaných pracovných síl do iných členských štátov únie. S odvolaním sa na „Správu o sociálnej situácií“ publikovanú Komisiou v júni t.r. zdôraznila, že migrácia je nesporne pozitívnym fenoménom zjednocujúcej sa Európy a európske štáty by mali prijímať politiky smerujúce k jej podpore. 

Komisár EÚ pre rozšírenie G. Verheugen zdôraznil, že Európska komisia bude objektívne a mimoriadne pozorne hodnotiť stav pripravenosti jednotlivých kandidátskych štátov na členstvo v EÚ. Za mimoriadne dôležité možno považovať jeho vyhlásenie, že zatiaľčo rozhodnutie o rozšírení bolo rozhodnutím politickým, rozhodnutie o prijatí každej kandidátskej krajiny bude založené na veľmi precíznom posúdení jej reálnej pripravenosti vo vzťahu ku Kodanským kritériám. Rozšírenie Európskej únie je strategicky významný proces, ale budúcnosť zjednotenej Európy nemôže byť ohrozovaná žiadnym spochybňovaním jej hodnotovej orientácie. Vyhlásenia niektorých politikov o možnosti posunúť referenčný termín rozšírenia na neskôr označil za špekulácie a nezodpovedný hazard. Vyzval kandidátske krajiny, aby urýchlili proces príprav na členstvo v EÚ, čo by Komisia zohľadnila aj v jej pravidelných hodnotiacich správach. 
 
Tretí panel Konkurencieschopnosť Európskej únie v globalizujúcom sa svetovom hospodárstve sa predovšetkým venoval problematike nových technológií a stále pretrvávajúcej tzv. „technologickej priepasti“ medzi USA a EÚ. Diskutujúci zdôraznili potrebu zvýšiť podiel odvetvia komunikačných technológií na GDP Európskej únie.  

Počas summitu poskytla PPV Mária Kadlečíková rozhovor americkej televíznej stanici CBS. V priamom spravodajskom vstupe sa venovala súčasného stavu prístupových rozhovorov medzi SR a EÚ a tiež aktuálnym otázkam súvisiacim s parlamentnými voľbami na Slovensku v septembri t.r. Súčasťou programu boli aj neformálne rozhovory s niektorými účastníkmi summitu. 

Účasť PPV Márie Kadlečíkovej na Mníchovskom ekonomickom summite mala mimoriadny význam, pretože vláde SR umožnila deklarovať svoju pozíciu vo vzťahu k významným témam procesu rozširovania Európskej únie.